Сваякі памёрлага ў Жодзінскай турме №8 Алега Багданава працяглы час з дапамогаю Праваабарончага цэнтра “Вясна” дамагаліся ўзбуджэння крымінальнай справы па факце неналежнага выканання медыцынскімі работнікамі турмы сваіх прафесійных абавязкаў, у выніку чаго іх хворы сын памёр у турме. Так, маці памёрлага Марына Багданава накіроўвала свае скаргі начальніку Жодзінскага ГАСК, пракурору г. Жодзіна, у Мінскую абласную пракуратуру. Аднак усе яе звароты былі марныя: крымінальную справу не ўзбуджалі, неаднаразова прымаючы рашэнне аб адмове ва ўзбуджэнні. Толькі ў кастрычніку 2016 гады пасля асабістага прыёму старшынёй Следчага камітэта Рэспублікі Беларусь Наскевічам І.Д. і па яго непасрэдным указанні УСК па Мінскай вобласці была ўзбуджаная крымінальная справа па ч.2 ст.162 КК. Аднак 12 мая 2017 года папярэдняе расследаванне па крымінальнай справе спынена на падставе п.2 ч.1 арт. 29 КПК, у сувязі з адсутнасцю складу злачынства ў дзеяннях службовых асоб.